Die duiwel versoek Jesus - www.bybelkennis.co.za
by Mitch Kalp · Published 27/06/2012 · Updated 28/09/2014
Die duiwel versoek Jesus – Francois Malan
Lukas.4:6 verwys. Satan wil al die mag en koninkryke aan Jesus gee omdat dit aan hom gegee is, maar behoort alles nie aan God wat alles geskape het nie? Kan u verduidelik asseblief.
Lukas 4:6 gebruik die woord 'duiwel'; dit beteken 'kwaadprater', wat iemand anders van sy eer beroof deur sy skinderpraatjies, maar dit het ook die gedagte van 'n aanklaer. Markus 1:13 gebruik die naam Satan wat beteken 'teenstander' wat ook aanklaer kan wees, soos bv. in Sagaria 3:1.
'Omdat dit aan hom oorgegee is' – daarmee erken die duiwel dat God die mag en majesteit aan hom gegee het. So het God volgens Job 1:12; 2:6 vir Job in die mag van die Satan oorgegee om sy getrouheid aan God te toets. In Deuteronomium 8:2 sê die Here vir die volk Israel: 'Jy moet onthou hoe die Here jou God jou nou veertig jaar lank in die woestyn gelei het. Hy het dit gedoen om jou nederig te laat word en om jou op die proef te stel sodat Hy kan weet wat jy dink en of jy sy gebooie sal gehoorsaam of nie.' Lukas 4:1,2 sê: 'Jesus het vol van die Heilige Gees van die Jordaan af teruggekom, en deur die Gees is Hy na die woestyn toe gelei, waar Hy veertig dae lank deur die duiwel versoek is.
Dit is duidelik dat die Here versoekings deur die duiwel toelaat, om die gelowiges op die proef te stel. So sê Jakobus 1:2-4: 'My broers, julle moet baie bly wees wanneer allerlei beproewings oor julle kom, want, soos julle weet, as julle geloof die toets deurstaan het, stel dit julle in staat om te volhard. En die volharding moet enduit volgehou word sodat julle tot volle geestelike rypheid kan kom, sonder enige tekortkoming.' In Jakobus 1:13-15 waarsku Jakobus egter: 'Iemand wat in die versoeking kom, moet nooit sê: "Ek word deur God versoek" nie; want God kan nie verlei word nie, en self verlei Hy niemand nie. Maar 'n mens word verlei deur sy eie begeertes wat hom aanlok en saamsleep. Daarna, as die begeertes bevrug geraak het, bring dit die sonde voort, en as die sonde ryp geword het, loop dit uit op die dood.'